ŠTO SE OD VODE PRAVI

ZVONIMIR BALOG



Od **VODE** se prave trave,

**VODE**ne zatim glave  
**VOD**nici, **VODO**zemci,  
**VODEN**konjic, **VODE**njaci,  
**VODO**vodi, vino**VODI**,  
do**VODI**, spro**VODI**,  
za**VODI**, voj**VODE**,  
nadvoj**VODE**, **VODO**mari  
još i mnoge druge stvari.

Razumije se,  
to nije uvijek samo **VODA**,  
još se **VODI**nešto doda.

Tema pjesme je voda, ali književnik nam daje do znanja da se značenje riječi voda može mijenjati zavisno od toga koje glasove i slova toj riječi još dodamo. Tako možemo vidjeti da se u nekim riječima samo radi o istim glasovima, no značenje je drukčije. Riječ voda je u pjesmi istaknuta velikim tiskanim slovima.

Ako pogledamo glasovne skupine riječi “vod”, “vodi” i “vode” u riječima nadvojvode, dovodi, vojvode i vodnici, možemo zaključiti da riječ voda nema nikakve veze s tim riječima. U tim riječima značenje dolazi od glagola “voditi”.

Književnik je slučajno iskoristio podudaranje ovih glasova i riječi kako bi napisao zanimljivu, maštovitu pjesmicu. Takve riječi mogu pobuditi našu maštu i prisiliti nas da razmišljamo izvan okvira, odnosno da spojimo naizgled nepovezane riječi i njihova značenja. Književnik nas tjera da svijet gledamo novim očima, zabavno i uz puno mašte.

Pjesma se sastoji od dvije strofe. Prva strofa ima devet stihova, dok druga ima samo tri stiha.

U pjesmi ima rime i možemo vidjeti da se rimuju, u prvoj strofi prvi i drugi stih, peti i šesti te osmi i deveti. U drugoj strofi rimuju se drugi i treći stih.

Većina stihova u pjesmi su osmerci, odnosno sadrže osam slogova.

PLAN PLOČE:

|  |
| --- |
| Što se od vode pravi  Zvonimir Balog  Tema: voda (22.3. Svjetski dan voda)  Pjesma se sastoji od dvije strofe. Prva strofa ima 9 stihova, a druga strofa 3 stiha.  Pjesma je rimovana. (ispiši rimu) |

ZADACI ZA SAMOSTALAN RAD

1. Prepiši plan ploče u bilježnicu.

2. Postoje mnoge mudre izreke u kojima se spominje voda i u kojima je važnost vode uspoređena s vrlo bitnim stvarima u životu.

Ovdje je nekoliko takvih izreka. Tvoj zadatak je pravilno složiti izreke o vodi. Pazi na red riječi u rečenici. Nakon što složiš mudre izreke objasni značenje svake od njih. Ako su ti neke nejasne, razgovaraj o njima s roditeljima ili nekim od starijih ukućana.

DOMAĆA ZADAĆA

1. Pravilno složi izreke o vodi.

1. je došla Voda grla. Do

2. voda dere. Brijege Tiha

3. vodi. u kao Biti riba

4. dlanu. kao na vode malo Čuvati

5. svoj na mlin. Vodu navrnuti

2. Poigrajte se i vi igre riječima. Pokušajte smisliti nekoliko riječi koje u sebi sadrže riječ KAP.